**ОТЧЕТ**

**за степента на изпълнение на утвърдените политики и програми на Министерството на външните работи за 2020 г.**

За целите на програмното бюджетиране и предвид административното функционалното разпределение в дейността на МВнР, за постигане на по-голяма отчетност са формулирани три политики, съответно ***„Развитие на ефективна дипломатическа служба”***, „***Публична дипломация”***, ***„Активна двустранна и многостранна дипломация”*** и ***единадесет програми.*** В тази рамка се систематизират разнородните дейности на дипломатическата служба в изпълнение на целите и осъществяване на мерките, разписани в Програмата за управление на Правителството на Република България за периода 2017-2021 г., по изведените три приоритета в частта „Външна политика“, а именно: ***Приоритет 1. Активно участие в изработването и реализирането на европейска политика и задълбочаване на двустранните политически, икономически и културни отношения със страните от Югоизточна Европа.; Приоритет 2. Целенасочена политика за поддържане на българската идентичност, език и култура в традиционните и новите български общности в чужбина; Приоритет 3. Устойчиво решение на проблема с миграцията.***

Дейността на министерството през 2020 г. бе силно повлияна от пандемията от COVID, като предприетите мерки за неразпространение както на национално, така и на международно равнище, се отразиха съществено върху работните процеси. През м. март 2020 г., със заповед на вицепремиера и външен министър Екатерина Захариева беше създаден Извънреден щаб на МВнР под ръководството на заместник-министър Петко Дойков. В резултат на предприетите от всички държави силно рестриктивни мерки, във взаимоотношенията с някои наши традиционни партньори възникнаха трудности, породени основно от необходимостта от завръщане на българските граждани от чужбина.

С активната роля на МВнР около 7000 български граждани от 89 държави по света успяха благополучно да се завърнат в България. Във връзка с разпространението на COVID-19 и с цел максимално публично информиране за мерките и ограниченията за пътувания по света, беше създадена и поддържана рубриката „Корона вирусът - какво да правим“ на централния сайт на МВнР, в която се помества и актуализира 24/7 информация за условията и мерките за пътуване в условията на пандемията за всяка една държава.

През отчетния период, въпреки затрудненията, породени от пандемичната обстановка, бяха положени последователни усилия за постигането на заложените цели на „Политиката за развитие на ефективна дипломатическа служба“. В рамките на бюджетната рамка се работеше за осъществяване на набелязаните оперативни цели в двете програми: **„Администриране и осигуряване на дипломатическата служба”** и „**Управление на задграничните представителства и подкрепа на българските граждани в чужбина”**.

През 2020 г. стана възможно подобряване на материално-техническата среда, при която функционира дипломатическата служба. Продължи системната работа за финансово обезпечаване на кариерното развитие на служителите, което да мотивира задържането на млади и квалифицирани кадри. Работеше се за осигуряване на прозрачност при конкурсните процедури и гарантиране спазването на нормативната уредба по отношение на работата на Кариерната комисия.

Реализирани бяха комплекс от мерки за повишаване на нивото на мрежовата и информационна сигурност в МВнР, в т.ч.: доставка на системи за повишаване нивото на външна и физическа защита на публичната информационно-комуникационна инфраструктура и създаване на Звено по мрежова и информационна сигурност. Бяха извършени необходимите дейности по подготовка и техническо осигуряване на всички видеоконферентни връзки в ЦУ, провеждани предвид усложнената обстановка. Продължи осъществяването на дейностите по получаване, създаване, регистриране, обработване, съхраняване, разпределяне, предоставяне и размножаване на материали, съдържащи класифицирана информация, в регистратурите за национална КИ, КИ на НАТО и ЕС, и регистратурата в звено „Комуникации“.

Чрез средствата на публичната дипломация интензивно се работеше за осъществяване на оперативните цели, дефинирани в двете програми „Публични дейности” и „Културна дипломация”. Дипломатическият институт и Държавният културен институт работеха в подкрепа на развитието на положителния образ на Република България, както от гледна точка на популяризиране на външнополитическия опит на Р България в процесите на европейска интеграция, така и от към културно-историческо богатство. Поради извънредната епидемиологична обстановка, обучителните и културните дейности, реализирани в изпълнение на програмите, преминаха във виртуален формат.

В контекста на глобалната пандемия, породена от COVID-19, бяха положени усилия за максимално реализиране на поставените оперативни цели, разписани в седемте програми: **„Принос за формиране на политики на ЕС и НАТО”, „Двустранни отношения”, „Международно сътрудничество”, „Европейска политика”, „Визова политика и управление на кризи”, „Осигуряване и контрол на външнополитическата дейност” и „Международно сътрудничество за развитие и хуманитарни въпроси”**.

Пандемията оказа влияние върху работата на Министерството, както по отделните досиета от дневния ред на ЕС, така и в контекста на общите усилия на Съюза за преодоляване на кризата в различните ѝ измерения. В своята дейност Министерството продължи да се ръководи от принципите на солидарност и недопускане задълбочаване на различията и създаване на нови разделения в ЕС. Основен приоритет за страната ни бе ЕС да остане единен и да излезе от кризата по-силен и по-подготвен. Акцент бе поставен върху подготовката на българското участие в редовните и извънредни заседания на Съвет „Външни работи”, както и на неформалната среща на министрите на външните работи „Гимних”. Разглежданите теми и приети решения обхващаха, както широк спектър от актуални въпроси, така и стратегически теми и насоки за развитието на отношенията на Европейския съюз с трети страни. България продължи участието си в процеса на формиране и реализация на Общата политика за сигурност и отбрана (ОПСО) на ЕС, като усилията бяха насочени основно към нейното адаптиране към променената ситуация в областта на сигурността.

Важна стъпка за социално-икономическото възстановяване на ЕС бе постигнатото споразумение по бъдещия 7-годишен бюджет на ЕС (Многогодишна финансова рамка на ЕС-МФР) и Инструмента за възстановяване. COVID-19 се отрази и на преговорите по МФР, като резултатът от тях бе приемането на безпрецедентен по своя характер и мащаб пакет от мерки, включващ адаптирана към новата ситуация МФР и нов инструмент за възстановяване. По време на целия преговорен процес България отстояваше последователно позициите и приоритетите си в рамките на Европейския съвет, Съвет „Общи въпроси“, секторните формати на Съвета на ЕС и подготвителните му органи, също така в двустранен план и на различни нива. Повишаването на ефективността и сближаването в ЕС, с цел постигането на реална добавена стойност за неговите граждани, продължи да бъде сред основните ни приоритети. Присъединяването на страната ни към Валутно-курсовия механизъм II (ERMII) и Банковия съюз през юли 2020 г. е успех за усилията на страната ни към по-тясно участие в интеграционните процеси в ЕС.

В условията на глобална пандемия, България продължи активното си участие във формирането и осъществяването на политиките на НАТО за гарантиране на надеждно възпиране и отбрана. Основен фокус беше поставен върху оказването на подкрепа за усилията на националните власти за справяне на пандемията чрез инструментите на НАТО. В рамките на редовните срещи на министрите на външните работи на страните-членки на НАТО, България продължи да отстоява националните си интереси и приоритети, с фокус върху засилването на отбранителния и сдържащ потенциал на Алианса, сигурността в Черно море, евроатлантическата интеграция на страните от Западните Балкани, укрепването на политическия диалог и практическото сътрудничество със страни-партньори.

МВнР успешно изпълни задачите си по подготовката и осъществяването на виртуалното участие на българската делегация в Общия дебат на 75-та сесия на ОС на ООН. През 2020 г. се отбелязаха две важни годишнини, свързани с ООН: 75 години от създаването на Организацията и 65 години от присъединяването на България към нея. Под патронажа на министъра на външните работи Екатерина Захариева, бе инициирана кампания за подкрепа на мултилатерализма „75 години ООН и 65 години България в ООН“. През изминалата година България навлезе във втората година от членството си в Съвета по правата на човека (СПЧ) на ООН. Въпреки наложените от пандемията ограничения, в рамките на годината бяха проведени три сесии, съответно през месеците март, юни и септември 2020 г.

През 2020 г. България продължи своята последователна политика в подкрепа на европейската интеграция на страните от Западните Балкани. МВнР стриктно отстояваше националната Рамкова позиция относно разширяването на ЕС и Процеса на стабилизиране и асоцииране: Република Северна Македония и Албания, приета от МС на 09.10.2019 г. и потвърдена с Декларация на НС от 10.10.2019 г. В рамките на дискусиите в ЕС и в двустранен план България не отстъпи от своята позиция и защити националния си интерес. МВнР вложи съществени усилия в разясняването на националната позиция пред държавите-членки и институциите на ЕС. Чрез активна, конструктивна и балансирана политика по отношение на нашите съседи, България продължи да допринася за постигането на стабилност и просперитет в Югоизточна Европа.

Страната ни продължи активното си участие във форматите и инициативите на регионалното сътрудничество в Югоизточна Европа независимо от негативното въздействие на пандемията от COVID-19. България взе дейно участие в срещите по линия на значимите регионални форуми и инициативи – Процеса за сътрудничество в Югоизточна Европа (ПСЮИЕ), Съвета за регионално сътрудничество, Берлинския процес, Организацията за Черноморско икономическо сътрудничество (ЧИС). Основни акценти в дейността на страната ни по това направление продължиха да бъдат подкрепата за европейската перспектива за страните от Западните Балкани, така както и развитието на свързаността във всичките й измерения.

Диалогът с държавите-членки на ЕС на двустранна основа бе съществено повлиян от кризисната ситуация, причинена от COVID-19. Отложени бяха много от планираните посещения, консултации, форуми и двустранни инициативи, като при необходимост се провеждаха телефонни и видеоконферентни разговори. Въпреки това, в тези условия бяха идентифицирани нови ниши за разширяване на сътрудничеството с европейските държави в сферата на търговията и инвестициите, в т.ч. преместване на бизнеси от трети страни към Европа, с цел намаляване зависимостта на европейските фирми от техните изнесени производства на лични предпазни средства, на продукти за дезинфекция и хигиенни/санитарни материали и др.

През отчетния период МВнР продължи последователните си усилия за утвърждаване и възходящо развитие на стратегическото партньорство на България със САЩ. На 8 януари 2020 г. в София се проведе първата сесия на новоучредения редовен Стратегически диалог България – САЩ. В рамките на първата сесия бяха обсъдени широк кръг от въпроси, сред които напредъка на България в процеса на присъединяване към Програмата на САЩ за безвизови пътувания, кандидатурата ни за членство в ОИСР и перспективите за сключване на двустранно Споразумение за социална сигурност.

През 2020 г. страните от Източното съседство продължиха  да бъдат в центъра на вниманието МВнР. В най-голяма степен това се отнасяше за Украйна, предвид продължаващата криза и наличието в страната на най-голямата българска историческа общност зад граница. С приоритетно значение бе следена административно-териториалната реформа в Украйна, като на високо равнище бе отстоявана позицията за запазване в хода на реформата на населения с многобройна българска общност Болградски район. С Постановление от 17 юли 2020 г. на Върховната рада на Украйна за закриване и създаване на райони, бе утвърдено запазването и окрупняването на Болградски район. Към района са присъединени нови общини, като неговият преимуществено български облик се запазва.

Регионът на Близкия изток и Африка традиционно е във фокуса на българската външна политика. Мащабните ограничения, породени от COVID-19, наложиха отлагането на редица потвърдени двустранни и международни събития или провеждането им във виртуален формат. Въпреки трудностите, интензивността на диалога с голяма част от партньорите в Близкия изток и Африка бе в значителна степен запазена. През 2020 г. се запази високата динамика на двустранните контакти с арабските държави от Персийския залива, вкл. Саудитска Арабия, ОАЕ и Катар, така както и с Египет,  Алжир, Израел, Палестина и др. Интерес за страната ни представлява и регионът на Африка на юг от Сахара, който разполага с висок икономически потенциал и ресурсно богатство.

МВнР продължи да работи за развитието на двустранните отношения със страните от Азиатско-тихоокеанския регион (АТР), в т.ч. с четирите страни, стратегически партньори на ЕС (Китай, Япония, Индия и Р. Корея) и членове на важни регионални и международни организации и формации (СС на ООН, Г7, Г20, БРИКС, АСЕАН, АПЕК, АСЕМ, ШОС и др.). Сред водещите теми бе осигуряването на медицински изделия и продукти, необходими в усилията за ограничаване на разпространението и лечението на COVID-19.

През отчетната година беше разработена новата Средносрочна програма за помощ за развитие и хуманитарна помощ за периода 2020-2024 г. Помощта за развитие ще бъде насочена преди всичко към приоритетните за нашата външна политика страни от Западните Балкани, Източното партньорство, както и към конкретни страни от Азия, Африка и Близкия. През 2020 г., чрез осъществените проекти в Западните Балкани, бе оказана подкрепа за европейската перспектива на страните от региона. Разширена бе дейността в Република Северна Македония чрез реализацията на различни проекти с висока социална значимост. Разширена бе проектната дейност, целяща да подпомогне социално-икономическото и културно развитие на районите, населени с българско и смесено население в Западните покрайнини, Украйна и Молдова. В приоритетните страни партньори от Западните Балкани и от Източното партньорство през 2020 г. бяха финансирани проекти на обща стойност 2,9 млн. лв.

Последователно се работеше за поддържане на българската идентичност, език и култура в традиционните и нови български общности. През 2020 г. бе приета национална Програма за подпомагане организациите на българските общности в чужбина, с което за първи път се създава траен механизъм за тяхното финансиране и укрепване на техния капацитет. В допълнение към дейностите, свързани с пандемията от COVID-19, през 2020 г. продължи и ежедневната дейност по защита правата и интересите на българските граждани в чужбина.

Българската външна политика е многовекторна и балансирана. Основните усиля са насочени към търсене на възможности за гарантиране на сигурна и стабилна среда, в която страната постига икономическо развитие с ефект върху подобряване на условията за живот и благосъстоянието на българските граждани. Българската дипломация полага резултатни усилия за утвърждаване на облика на България като страна с устойчива икономическа и финансова среда и предпочитана дестинация за развитие на бизнес.

В резултат на положените усилия страната ни е по-видима и получаваме признание за нашата роля и принос в региона и в ЕС.